Ügyeljen erre, ha androidos telefonja van
Nem ad örömre okot az egyik legújabb biztonsági jelentés az androidos appokat illetően.
Legkevesebb 9 százaléka az androidos alkalmazásoknak teljesen vagy részben rosszindulatú – derül ki egy új kutatásból, bár mint mindig, ebben nem annyira a Google Play, mint az egyéb alkalmazásboltok a ludasak. A Cheetah Mobile a legújabb kutatásában 2014 első felét vizsgálta, s úgy találta, hogy az első hat hónapban összegyűjtött 24,4 millió appból 2,2 millió volt vírusos, azaz minden 10 alkalmazás közül eggyel gond van.

Sajnos ez igen gyors növekedésre utal: 2,5-szer több a fertőzött alkalmazás, mint 2013-ban, és hússzor annyi, mint 2012-ben. Persze ez nem meglepő az androidosok számának növekedését tekintve.

A leginkább érintett kontinens Ázsia, de érdekes módon nem Kínában, hanem Vietnámban és Indiában találták a legtöbb fertőzött alkalmazást. Európa sem örülhet maradéktalanul, Franciaország, a fertőzött appok tekintetében messze meghaladja Oroszországot vagy az Egyesült Királyságot.

A Cheetah vizsgálata azt is kiderítette, hogy a legdrasztikusabban a mobil fizetéssel kapcsolatos kártevők száma emelkedik, ez jelenti az elsődleges fenyegetést az Androidra, no meg a felhasználók pénztárcájára. Az ilyesfajta vírusok adják egyébként a Cheetah által detektált rosszindulatú kártevők mintegy kétharmadát.
androidos malware-ek malware malware-ek a Google Playben Android